《昔事文皇帝三十二韵》
唐代·杜牧

昔事文皇帝，叨官在谏垣。奏章为得地，齰齿负明恩。

金虎知难为，毛釐亦耻言。掩头虽欲吐，到口却成吞。

照胆常悬镜，窥天自戴盆。周钟既窕槬，黥阵亦瘢痕。

凤阙觚棱影，仙盘晓日暾。雨晴文石滑，风暖戟衣翻。

每虑号无告，长忧骇不存。随行唯跼蹐，出语但寒暄。

宫省咽喉任，戈矛羽卫屯。光尘皆影附，车马定西奔。

亿万持衡价，锱铢挟契论。堆时过北斗，积处满西园。

接棹隋河溢，连蹄蜀栈刓.漉空沧海水，搜尽卓王孙。

斗巧猴雕刺，夸趫索挂跟。狐威假白额，枭啸得黄昏。

馥馥芝兰圃，森森枳棘藩。吠声嗾国猘，公议怯膺门。

窜逐诸丞相，苍茫远帝阍。一名为吉士，谁免吊湘魂。

间世英明主，中兴道德尊。昆冈怜积火，河汉注清源。

川口堤防决，阴车鬼怪掀。重云开朗照，九地雪幽冤。

我实刚肠者，形甘短褐髡。曾经触虿尾，犹得凭熊轩。

杜若芳洲翠，严光钓濑喧。溪山侵越角，封壤尽吴根。

客恨萦春细，乡愁压思繁。祝尧千万寿，再拜揖馀樽。

作者简介：杜牧（公元803－约852年），字牧之，号樊川居士，汉族，京兆万年（今陕西西安）人，唐代诗人。杜牧人称“小杜”，以别于杜甫。与李商隐并称“小李杜”。因晚年居长安南樊川别墅，故后世称“杜樊川”，著有《樊川文集》。